เปิดเวทีประชันวงดุริยางค์กระชับมิตร สร้างโอกาสให้เยาวชนได้แสดงความสามารถ สร้างความสัมพันธ์ประชนชน 2 จังหวัด
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวเปิดการประชันวงดุริยางค์ ระหว่างทีมโรงเรียนของกรุงเทพมหานครกับทีมโรงเรียนของจังหวัดนครราชสีมา ณ อินดอร์สเตเดี้ยม หัวหมาก เขตบางกะปิ ว่า จุดเริ่มต้นของการประชันวงดุริยางค์ กระชับมิตรระหว่างโรงเรียนในจังหวัดนครราชสีมาและโรงเรียนในกรุงเทพมหานคร เกิดจากการได้พบกับนายวิเชียร จันทรโณทัย ผู้ว่าราชการจังหวัดนครราชสีมา ในงานวันลูกเสือแห่งชาติ เมื่อวันที่ 1 กรกฎาคม 2565 ที่ผ่านมา ได้เสนอให้นำวงดุริยางค์มาแข่งกัน หลังจากวันนั้นใช้เวลาอันสั้นเพียง 1 เดือน ก็สามารถจัดการแสดงขึ้นได้ในวันนี้ที่อินดอร์สเตเดี้ยม หัวหมาก เขตบางกะปิ สามารถจุคนได้จำนวนมาก ยืนยันไม่ใช่การแข่งขัน แต่เป็นการกระชับมิตร เพื่อให้เยาวชนได้มีโอกาสแสดงออก ได้แสดงความสามารถ และประชนชน 2 จังหวัดได้มาพบปะแลกเปลี่ยนกัน พร้อมขอโอกาสไปเยือนจังหวัดนครราชสีมาและยังขอบคุณทุกฝ่ายที่เกี่ยวข้องที่ช่วยกันสร้างสรรค์กิจกรรมที่เป็นประโยชน์ต่อสังคมด้านผู้ว่าราชการจังหวัดนครราชสีมา กล่าวว่า ขอบคุณที่ให้โอกาสคนโคราชได้มาแสดงฝีมือให้คนกรุงเทพมหานครได้ชมและการต้อนรับที่อบอุ่น หลังมีข่าวออกไปได้สร้างตวามตื่นเต้นตื่นตัวให้คนโคราช ก่อให้เกิดภาพความประทับใจ ซึ่งการจัดกิจกรรมในครั้งนี้นอกจากจะสร้างสัมพันธ์ที่ดีระหว่างเยาวชน ส่วนราชการและคนโคราชกับคนกรุงเทพฯ ยังสร้างความสุขให้ประชาชนคนไทยทั้งประเทศ ซึ่งคิดว่าน่าจะเป็นรูปแบบการทำงานร่วมกันระหว่างจังหวัด นำไปใช้แลกเปลี่ยนเรียนรู้ซึ่งกันและกันในเรื่องของดนตรี วัฒนธรรม และกีฬา ก่อให้เกิดประโยชน์ต่อสังคมไทย พร้อมขอเชิญผู้ว่าราชการกรุงเทพมหานครและคนกรุงเทพฯ ไปเยือนจังหวัดโคราชในโอกาสต่อไปส่วนบรรยากาศภาพรวมคึกคักเป็นอย่างมาก มีประชาชนจับจองที่นั่งเต็ม 1,500 ที่นั่ง และมีกองเชียร์ของแต่ละโรงเรียนส่งเสียงเชียร์ให้กำลังใจเป็นระยะ โดยผู้ร่วมงานต้องผ่านการตรวจคัดกรองโควิด-19 ซึ่งมีหน่วยสาธารณสุขเคลื่อนที่ศูนย์บริการสาธารณสุข 35 หัวหมาก สำนักอนามัย กรุงเทพมหานคร บริการตรวจ ATK ฟรี และมีบูธขายอาหารและเครื่องดื่มมากมาย